ทิสโก้ขายตราสารหนี้ใน-นอกลงทุน6เดือน
ทิสโก้ คว้าจังหวะส่งกอง “ทิสโก้ ตราสารหนี้เพิ่มค่า 6M1” ลงทุนในตราสารหนี้คุณภาพดีทั้งในและต่างประเทศ ขายวันนี้-23 ม.ค.นี้
17 ม.ค. 2555

ทิสโก้ คว้าจังหวะส่งกอง “ทิสโก้ ตราสารหนี้เพิ่มค่า 6M1” ลงทุนในตราสารหนี้คุณภาพดีทั้งในและต่างประเทศ ขายวันนี้-23 ม.ค.นี้
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้  เปิดเผยว่า บลจ.ทิสโก้ เปิดขายกองทุนเปิด ทิสโก้ ตราสารหนี้เพิ่มค่า 6M1 ลงทุนในตราสารหนี้คุณภาพดีทั้งในและหรือต่างประเทศ  กรณีที่มีการลงทุนในต่างประเทศจะมีการป้องความเสี่ยงจากอัตราแลกเปลี่ยนเต็มจำนวน กองทุนมีมูลค่าโครงการ 1,000 ล้านบาท อายุประมาณ 6 เดือน เปิดขายครั้งแรก (ไอพีโอ) ระหว่างวันที่ 17  -23 ม.ค.2555
ด้าน TISCO Wealth  ซึ่งเป็นบริการที่ปรึกษาทางการเงินและการลงทุนอย่างครบวงจรของกลุ่มทิสโก้ มองว่า ทิศทางอัตราดอกเบี้ยในช่วงต้นปี  2555  นี้ยังอยู่ในช่วงขาลง โดยในการประชุมของคณะกรรมการนโยบายการเงิน (กนง.) ในวันที่   25 ม.ค. นี้ คาดว่าที่ประชุมจะมีมติลดอัตราดอกเบี้ยตลาดซื้อคืนพันธบัตรระยะเวลา  1 วัน ลง 0.25% มาอยู่ที่ 3.00% เพื่อกระตุ้นเศรษฐกิจหลังจากได้รับผลกระทบจากเหตุการณ์น้ำท่วมครั้งรุนแรง 
สำหรับภาพรวมของการแข่งขันด้านอัตราดอกเบี้ยเงินฝากของสถาบันการเงินต่าง ๆ แม้จะยังคงมีอย่างต่อเนื่อง แต่จะไม่รุนแรงอย่างในช่วงที่ผ่านมา  และจากทิศทางอัตราดอกเบี้ยขาลงยังทำให้อัตราดอกเบี้ยเงินฝากในตลาดน่าจะมีการปรับตัวลงมาเช่นกัน  ดังนั้นสำหรับผู้ลงทุนที่ต้องการลงทุนที่ความเสี่ยงไม่สูงจึงควรปรับพอร์ตการลงทุนในตราสารหนี้เพิ่มขึ้น  โดยให้เลือกลงทุนในตราสารหนี้คุณภาพดี และระยะเวลาลงทุนที่เหมาะสมอยู่ที่ประมาณ  6 เดือน เนื่องจากเป็นระยะเวลาที่ไม่ทำให้เสียโอกาสในการลงทุน